टैंकर में पेट्रोल भरते समय बीपीसीएल के डिपो में धमाका, सात लोग घायल
भोपाल: मध्य प्रदेश की राजधानी भोपाल स्थित भारत पेट्रोलियम कॉरपोरेशन लिमिटेड (बीपीसीएल) के एक डिपो में एक टैंकर में पेट्रोल भरते समय अचानक धमाका हो गया, जिससे सात लोग घायल हो गए, जिनमें से दो की हालत गंभीर है।
खजूरी थाना प्रभारी संध्या मिश्रा ने बताया कि यह घटना बीती रात करीब पौने आठ बजे बकानिया में हुई।
उन्होंने कहा, ‘‘इस घटना में सात लोग घायल हुए हैं, जिनमें से दो की हालत गंभीर है। घायलों में हिंदुस्तान पेट्रोलियम कॉरपोरेशन लिमिटेड के छह टैंकर चालक एवं परिचालक और भारत पेट्रोलियम कॉरपोरेशन लिमिटेड का एक कर्मचारी शामिल है।’’
मिश्रा ने बताया कि घायल हुए हिंदुस्तान पेट्रोलियम कॉरपोरेशन लिमिटेड के ये टैंकर चालक एवं परिचालक वहां पेट्रोल भरवाने पहुंचे थे।
उन्होंने कहा कि घटना उस वक्त हुई, जब रीफिलिंग टैंकर भरा जा रहा था।
मिश्रा ने कहा, ‘‘अचानक धमाका हुआ, जिससे टैंकर बुरी तरह क्षतिग्रस्त हो गया और उसमें आग लग गई। करीब सात मिनट में आग पर काबू पा लिया गया।’’
उन्होंने कहा कि संभवत: शॉर्ट सर्किट के कारण यह घटना हुई, हालांकि मामले की विस्तृत जांच जारी है। मिश्रा ने बताया कि सभी घायलों को यहां निजी चिरायु अस्पताल में भर्ती कराया गया है।
मध्य प्रदेश के मुख्यमंत्री शिवराज सिंह चौहान ने ट्वीट किया, ‘‘भोपाल के बकानिया स्थित पेट्रोलियम डिपो में डीजल टैंक के फटने से कर्मचारियों के घायल होने का दुखद समाचार प्राप्त हुआ। ईश्वर से सभी घायलों को शीघ्र पूर्णत: स्वस्थ करने की प्रार्थना करता हूं।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva